Квалификация- 01., 02.,03.2018г.

Практикум: „Иновационни интерактивни методи и техники в ситуациите по математика” - условия за откривателство в ситуацията по математика

*ст. учител Свелана Лазарова*

Когато говорим за модерно образование днес си представяме добре оборудвана занималня,, нови технологии, компютри и взиращи се в тях деца. Достатъчно ли е това обаче, за един креативен учебно-възпитателен процес? Имаме ли познанията и инструментите за ефективна организация с или без приложението на информационни и комуникационни технологии. Въпреки многообразието от средства важен безспорно е проблемът за създаването на благоприятен, приятелски, сътрудничещ и ефективен микроклимат в стаята, което е едно от предизвикателствата пред традиционното образование.

За да отговори адекватно на потребностите на съвременните деца, процесът на възпитание и обучение трябва да бъде организиран така, че да бъдат постигнати активни процеси на конструиране на знания, посредством конструктивни и интерактивни подходи, методи, техники и инструменти на учене и преподаване. В този смисъл творческата занималня трябва да бъде така организирана, че да отговаря на стратегията за активност и самостоятелност в процеса на игра и учене, основани на взаимодействие и сътрудничество между деца и учители. Така се дава централната роля на детето в процеса на педагогическото взаимодействие, като особеностите на личността му се изразяват в желание и потребност за промяна, критична рефлексия, самостоятелно мислене, формиране на умения за самооценяване, умение за междуличностно общуване. Така научаването не е просто процес на получаване, натрупване и преработване на информация, а активно взаимодействие, при което децата конструират индивидуален познавателен образ на действителността. От тази гледна точка целта на обучението не е само да се даде на децата повече информация, а да се подпомогне процесът на когнитивното им развитие, т.е. изграждането и преструктурирането на познавателните структури. Това може да се постигне като се изгради комплексна среда, основана върху реалните ситуации, чрез която детето да придобие нов социален опит. Децата трябва да имат възможност да търсят решения на познавателни задачи в ситуации, максимално близки до реалния живот, използвайки разнообразни начини на работа.

Предвид новите изисквания, които се поставят пред българското образование и в частност пред учителя все по-популярни стават конструктивистките теории и подходи, основани на разбирането, че в процеса на познавателната дейност новите знания се свързват с предишния опит на детето, учещият конструира собствени знания, учейки.

 **„Творческата“ занималня**

Творчеството се характеризира със специфично взаимоотношение между детето/ ученика и околната действителност, при което то по своеобразен начин отразява въздействията от действителността.

За да бъде стаята творческа, основно място в нея трябва да намери креативността. Креативността е „система от творчески способности, съвкупност от мисловни и личностни качества, които благоприятстват формулирането на нови идеи и разкриването на важни взаимовръзки между предмети, явления и нови начини за решаване на поставени в теорията и практиката задачи или проблеми“.

Съвременните деца показват чрез ежедневното си поведение, че имат нужда от взаимодействие, ориентирано към диалог, ориентирано към опита, целящо активно учене. Учителите от своя страна трябва да търсят индивидуалните заложби и таланти на децата, да прилагат творчески подходи в своята дейност, да търсят продуктивност, гъвкавост, оригиналност, новаторство, изобретателност и да стимулира раждането на нови идеи. Те трябва да дават възможност на децата свободно да си представят и създават нови неща, да фантазират и комбинират, да формират и генерират оригинални идеи, да ги видоизменят и прилагат по оригинален начин в занималнята.

Според малтийския психолог Едуард де Боно творческото мислене се характеризира с умения за: плавно развитие на мисълта, гъвкавост, оригиналност; развиване в подробности, брейнсторминг („Мозъчна атака“), асоциативно и метафорично мислене, модифициране, умения за определяне на характерни свойства, образно мислене и откриване на връзки.

Творческото мислене, описано от Де Боно анализира проблема, след това генерира възможни решения, следва избор и приложение на най-доброто от тези решения, и накрая – оценка на ефективността на решението.

Аналитичните техники се използват за съзнателно насочване на мисленето въз основа на предварително предоставена информация, към постигане на определена цел, като децата се поставят при специални условия, различни от тези, при които се усвояват знания по традиционен начин. Участниците в процеса на обучението се поставят в условия на активизиране и интензифициране на процеса на мисленето. В резултат се постига т.нар. "инсайт" или "внезапното озарение", т.е. моментът на цялостното схващане и осъзнаване на връзките и зависимостите в дадена проблемна ситуация и генериране на идеи за нейното решаване.

Към тази група техники би могла да се приобщи и „влизането в роля“ в занималнята, а също и техниките на "свободните асоциации", които се използват за търсенето на факторите и причините, които развиват творческия процес. Проблемните ситуации са от такова естество, че активизират приложното творческо мислене. Най-широка популярност от тази група са спечелили методът на "мозъчната атака" и неговите две разновидности - "техниките на Гордън" и 66-те жужащи заседания. (Боно, Ед. 2009) К

Техниките на принудителното съотношение се основават на опита да се активизира творческото мислене, чрез свързване в съзнанието на децата на качествата на обекти, които нямат нищо общо помежду си. Този процес представлява пренасяне на форми, на качества, на свойства и т.н., от единия обект на другия. Използването на методи от тази група изисква силна психическа нагласа и интензивна мисловна дейност, въображение и способност за селектиране.

В основата на творчеството е потребността от творчество. „Чувството и мисълта движат творчеството на човека“. Цитирайки Т.Рибо, Виготски добавя, че „всяка господстваща мисъл се поддържа от потребност, стремеж или желание, т.е афективен (емоционален) елемент“. Креативната дейност започва там, където се пресичат потребността и креативността.

Практическото творчество е възможно в процеса на почти всички човешки дейности, включително и в занималнята. Комбинативният и гъвкав ум на малките деца е постоянно буден и активен и е насочен към създаване, комбиниране и фантазиране.

**Признаци за творчество в занималнята**

Показателни признаци на творчеството в занималнята са:

* усет за нови проблеми;
* чувствителност към новото или необикновена творческа инициативност в самостоятелното поставяне на проблеми и решаването им;
* отдалеченост на асоциациите една на друга;
* дълбочина на обобщенията и неочакваност в отражението на нови функции на предметите или явленията и връзките между тях;
* богатство и разнообразие на идеи или свободна асоциативна игра – необходима фаза в процеса на инсайта;
* гъвкавост и оригиналност на мисленето и въображението, което е в основата на творческото действие;
* богатство на фантазията, на съжденията, на съзидателната дейност;
* съчетание между образно, дивергентно, нестандартно мислене и интуитивно виждане, прозрение на основното;
* високо равнище на саморегулация, самоконтрол и самокритичност в дейността. (Николова, 2009).

Творческото мислене е неделима част всеки процес на обучение. Без него са невъзможни генерирането на идеи, разработването, анализирането, и избирането на подходящи варианти за решаване на възникващите проблемни ситуации.

Същността на методите за стимулиране на творческото мислене се състои в създаване на среда и условия, при която учениците получават нови знания и чрез подходящи подходи и средства в тях се предизвиква желание за активна ответна реакция. Тези методи са известни твърде отдавна, но затруднения във връзка с тяхното използване се срещат главно поради липса или недостатъчна психическа нагласа както на учениците, така и на учителите.